3. Իհարկե, հասկանալի է, որ ՀԱԿ-ը նաեւ օբյեկտիվ պատճառներ ուներ նման որոշում կայացնելու համար։ Կոնգրեսում ակնհայտորեն նկատում էին այդ ֆորումը մարտիմեկյան դեպքերի հետ կապելու եւ դրանով պայմանավորված՝ ընդդիմությանը ծուղակի մեջ գցելու ձգտումները։ Թերեւս պատահական չէր, որ այս քննարկումները կազմակերպվեցին ԵԽ մարդու իրավունքների հանձնակատար Թոմաս Համարբերգի՝ Հայաստան կատարած այցի նախօրեին, երբ նա արդեն հասցրել էր մարտիմեկյան դեպքերի հանգամանքները բացահայտելու եւ իրական մեղավորներին հայտնաբերելու հարցում դրական տեղաշարժ համարել դեռեւս փաստացի չգործող փաստահավաք խմբի ստեղծման մասին ՀՀ նախագահի հրամանագիրը։ Քաղաքական ուժերի այսպիսի հավաք անցկացնելը, թեկուզ ԼՂ հարցի առնչությամբ, միտված էր այն տպավորությունը ստեղծելուն, թե Հայաստանի քաղաքական դաշտում ստեղծված են քաղաքական, հասարակական երկխոսության բոլոր նախադրյալները, չկա լրջորեն անհանգստանալու կարիք եւ բոլորի կողմից ցանկություն է արտահայտվում հասարակական համաձայնության մթնոլորտ ստեղծելու միջոցով մարտի մեկից հետո առաջացած խորը ներհասարակական ճգնաժամը հաղթահարելու համար։